**Prijavitelj: Zavod BETA – Inštitut za razvoj družbe**

**Naslov projekta: Garaža – odskočna deska za ženske v poklicih STEM;**

V Sloveniji že več let primanjkuje tehničnih kadrov, **deklet v teh programih skorajda ni**. Da bi povečali zanimanje za tehnične poklice smo v Ajdovščini odprli Garažo. Ime izhaja iz dejstva, da so številna svetovno znana podjetja svoje prve prototipe naredila v garažah in to je bil navdih za pilotni projekt; **Mentorski program Garaža za dekleta**, ki jih bo navduševal za inovatorstvo ter vpis v programe STEM.

V program bomo privabili **dekleta in mlade ženske**, ki si želijo poglobljenega praktičnega inženirskega znanja. Garaža je delovni prostor, opremljen z različnimi orodji za ročno in strojno izdelavo izdelkov, v katerem bodo mentorji in mentorice iz tehničnih in naravoslovnih smeri, vodile strokovno, multidisciplinarno izobraževanje skozi **projektno delo**. To sloni na reševanju kompleksnih nalog in problemov ter uresničuj načela povezovanja teorije s prakso. Višje oblike razmišljanja, analiziranje, vrednotenje konceptov procesov ter preizkušanje različnih načel bodo mlada dekleta ponotranjila skozi izkustveno učenje. **Uresničitev lastne ideje** bo udeleženkam prinesla dragocene izkušnje in informacije, ki bodo bistvenega pomena in v veliko pomoč pri usmeritvi in načrtovanju njihove nadaljnje poklicne in življenjske poti.

V mentorski program Garaža bo vključenih **20 deklet**, ki se bodo **tedensko sestajala** in snovala načrte za uresničitev **inovativne rešitve produktivnih prototipov po lastni zamisli**. V sklopu programa se bodo odvijali številni znanstveni eksperimenti, praktične delavnice, predstavitev poklicev. Dekleta bodo imela možnost spoznati inženirke, vzornice, ki delujejo v STEM poklicih.

Mentorski program Garaža bo deloval na principih trajnostnega razvoja ter bo vzpodbujal kreativno podjetniško razmišljanje in **povezuje mlade z lokalnim gospodarstvom**.